Kim Behnke (FRI), 2000-12-01:
I slutningen af 1980'erne havde vi den fornøjelse i Danmark, at vi skulle opbygge det såkaldte GSM-telefonnet.
Argumentationen bag, at det kun var Tele Danmark, der skulle stå for et GSM-projekt, var, at man på daværende tidspunkt vurderede, at det var helt urealistisk at forestille sig, at der var andre end Tele Danmark, der havde interesser.
Heldigvis fik vi indføjet et lille ændringsforslag, som betød, at vi i Danmark fik to selskaber i første omgang, der gik i vild konkurrence med hinanden.
Det ene selskab, nemlig Sonofon, måtte ud i en betragtelig investering i at opbygge
selve sendemodtagenettet
Men det gjorde de.
De bar selv den gigantiske investering.
Nu er vi så nået dertil, hvor selv de mest fodslæbende må erkende, at den teknologiske udvikling altså går så hurtigt, at vi selvfølgelig skal nyttiggøre de begrænsede frekvensressourcer, vi har til rådighed, mest muligt.
Det nye er så UMTS-systemet.
Klassisk tradition i Folketinget er jo, at vi benytter os af koncessionsprincippet, altså at vi finder en værdig koncessionshaver, og så kan vedkommende så eventuelt betale en afgift.
Vi synes, at erfaringerne fra andre lande med auktionsprincippet viser, at det kan lade sig gøre at gennemføre det her ved hjælp af en auktion.
Vi tror dog ikke, vi skal gøre os forestillinger om beløb af tyske dimensioner.
Og det er der to grunde til.
Men vi glæder os os til at se, hvad der kommer ud af auktionen.
Vi har den anbefaling, at i hvert fald en del af midlerne bliver reinvesteret i branchen - det kan være i form
af forskning og på anden vis - fordi det er vigtigt, at der ikke kommer til at ske en malkning af IT-branchen i Danmark. Der er brug for, at IT-branchen også har robusthed til mange andre projekter i fremtiden, så derfor den opfordring til dem, der skal dele pengene ud, at de gør sig de overvejelser; men ellers er nedbringelse af statsgælden jo altid et lødigt projekt.
Dér er der jo nok at tage fat på endnu.
Det sidste, jeg så vil sige noget om, er selve de perspektiver, der nu ligger i, at vi kommer med i UMTS-udviklingen i Danmark.
Jeg tror ikke, at vi i dag kan forestille os, hvilke IT-fremspring og -udviklinger det vil medføre, på samme måde som Folketinget i slutningen af 1980'erne ikke kunne forestille sig, at der var flere end ét selskab, der ville gå ind og tilbyde digital GSM-mobiltelefoni i Danmark.
Når først udviklingen kommer i gang, når først produkterne kommer på hylderne, og vigtigst af alt: Når først forbrugerne opdager, at der pludselig er nogle helt nye muligheder, ja, så gør det jo altså, at hr. Søren Kolstrup i fremtiden fra sin mobiltelefon kan læse nyttige oplysninger fra Internettet,
så hr. Søren Kolstrup, inden han holder sin ordførertale, kan sikre sig, at han har nået at læse de underliggende bilag.
Det vil han fremover kunne gøre fra sin mobiltelefon, hvis ellers han vælger at tilkøbe en telefon eller en terminal, som bliver det fremtidige udtryk, for nu er der ikke længere kun tale om en mobiltelefon, men faktisk en lille terminal, hvor man kan surfe rundt på Internettet og lave mange andre ting.
Det er det, vi har foran os; men hvad indholdet bliver, tror jeg ikke, vi i dag i denne sluttede kreds kan gøre os forestillinger om.
Der kan vi kun skæve lidt til, hvad der er sket i Japan og andre steder, og dér har det vist sig, at det jo som sædvanlig og heldigvis er de unge mennesker, der først tager de nye teknologier til sig.
De har langt mere mod på livet end fodslæbende marxister som hr. Søren Kolstrup, der vil vente og se tiden an.
Nej, vi skal ikke vente og se tiden an.
Vi skal glæde os over, at vi i øjeblikket er på forkant.
Vi skal glæde os over, at det er en dansk virksomhed i Pandrup, der fik en ordre på for 30 mia. kr. mobiltelefoner, der skal leveres til den ganske verden. Det her kan være med til, at den næste 30- eller 50 mia. kr.-mobiltelefonordre på de nye terminaler, der skal til for at betjene det her marked, måske også falder i Danmark, fordi vi har en spændende og interessant og perspektivrig udvikling, og den skal vi holde gang i.
Og derfor håber jeg på en positiv tilbagemelding fra ministeren i retning af, at en del af provenuet bliver reinvesteret i branchen.
Vi støtter forslaget.